Tasekla taqbaylit tamensayt, tebḍa ɣef kraḍ n tewsatin: tamedyazt, tasrit d talγiwin tiwezzlanin. D wigi i d leṣnaf igejdanen n tsekla-agi. Sumata, tasekla taqbaylit, tella si zman aqbur, telḥa acḥal di timawit, «tewwi-d abrid ɣezzifen seg tallit n zik almi d ass-a, imi deg-s tamussni, deg-s tussna, tettwaḥraz s ccfawat1». Tekcem deg unnar n tira, mi akken i yebda usiskel n tsekla timawit, di lqern wis XIX. D ifrensisen (iεeskriyen, imrabḍen irumyen d yisdawanen) i d-izewren γer leqdic-agi. Sin γer-s, banen-d yimseskilen izzayriyen (iselmaden, isdawanen d yimeγnasen). Kemmlen ula d nutni, deg unnar-agi n usiskel n tsekla timawit2.